กำไรเวอร์วัง - FINNOMENA
การรายงานงบไตรมาส 2 บริษัทต่าง ๆ ทยอยกันประกาศกันจบเกือบครบทั้งตลาด หลายบริษัทมีกำไร ช้ำชอก ช้ำอก ซึ่งก็เป็นผลจากพิษโควิดเสียเป็นส่วนใหญ่ แต่ก็มีบางบริษัทที่มีกำไรผงาดค้ำฟ้า
18 ส.ค. 2563

การรายงานงบไตรมาส 2 บริษัทต่าง ๆ ทยอยกันประกาศกันจบเกือบครบทั้งตลาด
หลายบริษัทมีกำไร ช้ำชอก ช้ำอก ซึ่งก็เป็นผลจากพิษโควิดเสียเป็นส่วนใหญ่
แต่ก็มีบางบริษัทที่มีกำไรผงาดค้ำฟ้า บางบริษัทที่พึ่งพากำลังซื้อในประเทศ ดูงบแล้วก็แทบไม่น่าเชื่อว่ารายได้และกำไรโตได้อย่างไรในสภาวะเศรษฐกิจแบบนี้ แม้ส่วนตัวจะไม่เชื่อและไม่ค่อยให้เครดิตผู้บริหารบริษัทเหล่านี้เท่าไหร่ เพราะดูมีลับลมคมใน แต่ก็ต้องขอปรบมือให้ CFO ว่าเก่งจริง
กระนั้นยังมีบางบริษัทที่รายได้และกำไรโตแบบของจริง จากประโยชน์ที่ได้จากสถานการณ์โควิด และกำไรที่ได้มานั้นก็ไม่ใช่แค่โตแบบธรรมดา แต่มันโตเวอร์วังในระดับ 4-500%
แน่นอนว่าราคาหุ้นมันก็ขึ้นกระจุย ทะลุเพดานแล้วเพดานเล่า ก็ยังไม่หยุด ทีนี้ มันจึงมีคำถามว่ารายได้และกำไรที่เห็นในวันนี้ จะเป็นไปตามคำโฆษณาว่าในอนาคตมันจะโต ๆๆๆๆ ไปอีกหลาย ๆๆๆ เท่าจริงหรือไม่
ตลาดหุ้นไทยหนอ มันก็แบบนี้แหละ เดจาวูแล้วเดจาวูอีก ความจริงที่แท้จริงคือ บริษัทที่อยู่ในอุตสาหกรรมการผลิต แรกเข้าตลาด มักจะมีลักษณะเป็น Growth Stock คือ มี Demand สูงมาก เกินกว่ากำลังการผลิต เข้าตลาดมาเพื่อระดมทุนขยายโรงงาน
อีก Story นึงที่มักเล่นก็คือ ระดมทุนครั้งนี้จะทำให้บริษัทใหญ่ และ เกิด Economy of Scale มีอำนาจต่อรอง Supplier และ คู่แข่งรายใหม่เข้ายาก
ช่วงแรกพวกนี้ รายได้จะเข้ามหาศาล และ มาร์จิ้นบาน แน่นอนว่าราคาหุ้นจะวิ่งจาก Story แบบนี้
แต่เมื่อเวลาผ่านไปแค่ 1-2 ปี ความจริงก็ปรากฎ กำไรที่คาดหวังจะเริ่มไม่เข้าจาก
1. การคาดการณ์ Demand ที่ผิดพลาด
2. เกิด Over Supply จากที่ตัวเองขยายกำลังการผลิต และแน่นอน บรรดาคู่แข่งหน้าใหม่ ๆ ที่เกิดขึ้นเป็นดอกเห็ด
อุตสาหกรรมการผลิต ถ้าจะมาบอกว่าคู่แข่งเกิดยาก เป็นเรื่องโคตรตลก เพราะแค่หาที่ตั้งโรงงาน เอาเครื่องจักรมาตั้ง แป๊บ ๆ ผลผลิตก็ออกมาแล้ว ให้นั่ง List รายชื่อหุ้นหลอกขายฝัน ตาม Step ข้างต้นมีจนนับไม่หวั่นไม่ไหว
จำได้ว่า หุ้นเคยสวย ครั้งนึงมี Story ยอดขายถล่มทลาย คนจีนแห่มาซื้อ (คนจีนต้องโง่มาซื้อตลอดไป)
ROE 60% ดังนั้น PE 50 เท่า โคตรถูก
ขยายกำลังการผลิต ขยายสาขา ขยายไปจีน เราจะโคตร ๆๆ รวย กันแล้ว
ทุกสำนัก Up ราคาเป้าหมายเป็นว่าเล่น
แล้ววันนี้เป็นอย่างไร ยอดขายหด แถมมีของก็อป และจีนผลิตของคุณภาพดีกว่าในราคาที่ถูกกว่า
ผุดโธ่ ขนาดสินค้าไฮเทคโนโลยี เค้ายังก็อปยังพัฒนาได้ดีกว่าต้นตำรับมาแล้ว กะอีแค่ครีมธรรมดาทำไมจีนจะทำไม่ได้
ราคาล่ะเป็นอย่างไร ไม่มีอะไรมากแค่จาก 24 บาท ก็มาที่ 1 บาท
ถามว่าใครรวย แหม่ก็เจ้าของและเจ้ามือน่ะสิ แล้วใครล่ะที่จนลง หึ หึ แทบไม่ต้องเดา และแทงหมื่นนึงเลยว่า เดี๋ยวภาพแบบนี้ก็ต้องเกิดขึ้นอีก
การเล่นหุ้นอุตสาหกรรมการผลิต ไปที่ PE 50 100 เท่า แล้วยังบอกว่ามันถูก เดี๋ยวปีหน้ากำไรเข้าเท่าตัว ปีถัดไปโตอีก
ถ้าเชื่อแบบนั้น ก็… ขอให้เม่าทั้งหลายโชคดีมีชัยโห่ฮิ้ว ครับ
ประกิต สิริวัฒนเกตุ
ที่มาบทความ: https://www.facebook.com/prakitsiriwattanaket/posts/2841560769406517
แท็ก:
Article
Basic
Knowledge
Short Content
หุ้นไทย
แชร์บทความ:
ผู้เขียน
ประกิต สิริวัฒนเกตุ
อยู่ในอาชีพนักวิเคราะห์ เทคนิค อนุพันธ์ และเป็นนักกลยุทธ์การลงทุนปัจจัยพื้นฐานมา 12 ปี ผู้ต้องการเปิดกะลาของตัวเองออกสู่โลกการลงทุนที่แท้จริง ใฝ่ฝันที่จะสร้างพอร์ตการลงทุนที่มั่งคั่งยั่งยืน เพื่อการเป็นอิสรภาพทางการเงินโดยสมบูรณ์